b'\n_START_ARTICLE_\nPal\xc4\x8dek v \xc4\x8dedri\n_START_SECTION_\nVsebina\n_START_PARAGRAPH_\nV Dolu, majhni vasici pod Menino, je v stari hi\xc5\xa1i \xc5\xbeivel dedek, ki ni imel ne \xc5\xbeene ne otrok. Dokler je \xc5\xa1e bil mlad, je pridno delal in je imel dovolj denarja za \xc5\xbeivljenje, ko pa se je postaral in je obnemogel, ni imel \xc5\xbeive du\xc5\xa1e, ki bi mu pomagala, zato je bil pogosto la\xc4\x8den. Ni imel ni\xc4\x8desar razen \xc4\x8dedre*, vendar pa ni imel denarja, da bi zanjo kupil tobak._NEWLINE_Nekega dne je dedek spet bil la\xc4\x8den in je zajokal, da bi mu vsaj kdo pomagal in mu dal skorjico kruha, pa \xc4\x8detudi bi bilo kruha tako malo, kolikor bi nesel pal\xc4\x8dek. Dedek \xc5\xa1e ni tega niti dobro izgovoril, ko se je izpod postelje pojavil pal\xc4\x8dek in mu prinesel kruha. Ko se je nasitil, je poprosil pal\xc4\x8dka, da bi ostal pri njemu. Pal\xc4\x8dek mu je odgovoril, da bi ostal, ampak da ga zelo zebe. Ko je dedek to sli\xc5\xa1al, je vzel v roke svojo pipo za tobak, odprl \xc4\x8dedrni pokrov\xc4\x8dek in v \xc4\x8dedri postlal pal\xc4\x8dku s suhim listjem. Pal\xc4\x8dka je polo\xc5\xbeil vanjo in ta je takoj zaspal._NEWLINE_Kadar je bil dedek la\xc4\x8den, je prebudil pal\xc4\x8dka in ga iztresel iz \xc4\x8dedre, da je pohitel v svoj podzemski grad in prinesel dedku, kar si je po\xc5\xbeelel. Tako je dedek imel vsega na pretek, le mleka ni imel - tega mu ni dobri pal\xc4\x8dek ni mogel dati. Zato mu je nekega dne prinesel zlat nov\xc4\x8di\xc4\x8d in mu rekel, naj gre in si za zlatnik kupi kozo, da bo imel tudi mleka. Drugo jutro je dedek navsezgodaj vstal ter se odpravil na semenj po kozo in s seboj v \xc4\x8dedri nesel pal\xc4\x8dka. Na semnju so mnogi hoteli kupiti njegovo \xc4\x8dedro, ampak dedek je vsakemu povedal, da ni naprodaj. Naposled je dedek na\xc5\xa1el kozo, ki mu je bila v\xc5\xa1e\xc4\x8d, pla\xc4\x8dal zanjo zlatnik in jo odpeljal domov. Od takrat je imel do konca \xc5\xbeivljenja zadosti kruha in kozjega mleka._NEWLINE_Ko je umrl, so ga va\xc5\xa1\xc4\x8dani pokopali in odnesli iz njegove hi\xc5\xa1e vse, kar je bilo uporabnega, le stare \xc4\x8dedre ni nih\xc4\x8de maral. Vrgli so jo v kot, kjer mogo\xc4\x8de \xc5\xa1e danes le\xc5\xbei. Vesel bo tisti, ki jo bo na\xc5\xa1el, kajti v njej mogo\xc4\x8de \xc5\xa1e zdaj spi pal\xc4\x8dek, ki prina\xc5\xa1a sre\xc4\x8do.'